กรมควบคุมโรค ชี้สถานการณ์โควิดขณะนี้หนักใน กทม. พบสัญญาณระบาดสู่ชุมชนมากขึ้น เหตุรวมกลุ่มสังสรรค์นำเชื้อเข้าบ้าน
นายแพทย์โอภาส การย์กวินพงศ์ อธิบดีกรมควบคุมโรค กล่าวถึงสถานการณ์ระบาดโรคโควิด-19 ที่วันนี้พบตัวเลขผู้ติดเชื้อรายใหม่กว่า 2 พันราย ว่า ส่วนใหญ่เป็นตัวเลขที่เจอในพื้นที่กรุงเทพมหานคร พบการติดเชื้อในชุมชนมากขึ้น สาเหตุการติดเชื้อขณะนี้พบการติดเชื้อในที่ทำงานมากขึ้นทั้งภาครัฐและเอกชน ปัจจัยเสี่ยงคือการกินอาหารร่วมกัน พบปะสังสรรค์ การติดเชื้อภายในครอบครัว แม้ประกาศ ศบค. ฉบับที่ 20 จะให้งดสังสรรค์การสังสรรต์รวมกลุ่มกันเองแม้แต่ในบ้าน แต่กลับพบยังมีการมั่วสุมรวมกลุ่ม จึงขอให้เคร่งมาตรการสำคัญขณะนี้ ทั้งมาตรการรัฐแนะนำ มาตรการป้องกันส่วนบุคคล มาตรการองค์กรเน้น work from home และมาตรการสังคม อย่างไรก็ตาม แม้หลายวันนี้ตัวเลขผู้ป่วยใหม่จะค่อนข้างสูง แต่ภาพรวมยังถือว่าไม่ได้พุ่งสูงมากอย่างที่กังวลในตอนแรก ยังอยู่ในระดับที่พอจะควบคุมสถานการณ์ได้ แต่ต้องจับตาสถานการณ์วันต่อวัน ซึ่ง 2- 3 วันข้างหน้าจะเป็นจุดสำคัญที่ต้องจับตาดูตัวเลขซึ่งจะชี้ว่าทิศทางจะพุ่งสูงขึ้นไปอย่างไร หากแนวโน้มพุ่งไม่หยุดอาจต้องพิจารณาเพิ่มมาตรการต่อไปในสัปดาห์หน้า